DA Den Europæiske Unions Tidende CE 84/365

(2004/C 84 E/0423)

SKRIFTLIG FORESPØRGSEL P-0339/04

af Jean-Louis Bernié (EDD) til Kommissionen

(4. februar 2004)

Om: Vindmøller

Efter at der i foregangslandene inden for vindkraft (navnlig Tyskland og Danmark) nu er sået ny tvivl om denne energiform, ser adskillige vindkraftprojekter dagens lys i Frankrig.

Ifølge nye videnskabelige rapporter er vindmøller årligt skyld i næsten 500 000 fugles død i Tyskland.

Råder Kommissionen over seriøse videnskabelige undersøgelsesresultater vedrørende disse vindmøllers indvirkning på miljøet og på trækfuglene især?

Er placeringen af disse vindmøller ifølge Kommissionens oplysninger desuden forenelig med opretholdelsen af trækfuglebestandene, navnlig når der er tale om en placering på trækruter, i overvintringsområder eller i følsomme yngleområder?

Skal de, der driver vindmøller, i så fald opfylde ganske bestemte betingelser, som Kommissionen har godkendt?

Svar afgivet på Kommissionens vegne af Margot Wallström

(12. marts 2004)

Kommissionen er klar over, at risikoen for konflikt mellem etableringen af vindmølleparker og målsætningerne om naturbeskyttelse i visse områder har vagt bekymring, især for så vidt angår vilde fugle. Forskellige undersøgelser har påpeget risici i form af forstyrrelser, dødelige sammenstød og direkte tab af habitater som følge af vindmølleparkerne (1).

Der må i hver enkelt sag tages stilling til, om etableringen af en vindmøllepark er kompatibel med kravene til fuglebeskyttelse i EU's lovgivning om naturbeskyttelse. Den viden, vi har i dag, tyder på, at de problemer, det ærede medlem peger på, kan være store, især hvis den foreslåede placering af vindmølleparker ligger på velkendte trækruter.

Alle vindmølleparkprojekter, som risikerer at få betydelige konsekvenser for miljøet, skal underkastes en miljøkonsekvensanalyse i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, ændret ved Rådets direktiv 97/11/EF af 3. marts 1997 (2). En vurdering af indvirkningen på miljøet skal påpege og vurdere projektets direkte konsekvenser for blandt andet flora og fauna.

I de tilfælde, hvor etableringen kan have en negativ indvirkning på en Natura 2000-lokalitet (3), skal projektet vurderes i overensstemmelse med bestemmelserne i artikel 6 i Rådets direktiv 92/43/EØF. Disse vedrører praktiske og proceduremæssige beskyttelsesforanstaltninger, som sikrer, at en skadelig udvikling ikke får lov til at påvirke Natura 2000-lokaliteter negativt, medmindre den kan retfærdiggøres som værende af væsentlig samfundsinteresse, og der ikke er andre løsninger. Hvis der er tale om en lokalitet med en prioriteret art eller en prioriteret naturtype, som anført i direktiv 92/43/EØF, kan der alene henvises til hensynet til menneskers sundhed og den offentlige sikkerhed eller væsentlige gavnlige virkninger på miljøet, eller, efter udtalelse fra Kommissionen, andre bydende nødvendige hensyn til væsentlige samfundsinteresser.

Når arbejdet med at oprette et net af særligt beskyttede områder i Frankrig og andre medlemsstater er afsluttet, vil der være et solidt juridisk grundlag for at sikre, at en potentielt skadelig udvikling i områder, hvis bevarelse er meget vigtig for fuglelivet, bliver omfattet af disse beskyttelsesforanstaltninger.

(1) Se f.eks. undersøgelsen udarbejdet af BirdLife International på baggrund af Bern-konventionen: http://www.coe.int/t/e/Cultural_Co-operation/Environment/Nature_and_biological_diversity/Nature_protection/ sc22_inf30erev.pdf

(2) EFT L 175 af 5.7.1985 og EFT L 73 af 14.3.1997 henholdsvis.

(3) Særligt beskyttede områder i henhold til artikel 4 i Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979 og særligt beskyttede områder i henhold til artikel 4 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.